
Uznesenie Okresný súd Prešov v spore žalobcu: Všeobecná zdravotná poisťovňa, a.s., so sídlom Panónska cesta 2, 851 04 Bratislava – mestská časť Petržalka, IČO: 35 937 874, proti žalovanému: A. B. C., s.r.o., so sídlom Dostojevského 4532/69, 058 01 Poprad, IČO: 36 497 363, o zaplatenie 135.490,14 eur s prísl., takto rozhodol: I. Konanie zastavuje. II. Žiadna zo strán nemá nárok na náhradu trov konania. odôvodnenie: 1. Žalobca podal dňa 17.7.2024 na Okresnom súde Poprad návrh na vydanie platobného rozkazu, ktorým sa domáhal, aby súd zaviazal žalovaného zaplatiť mu istinu 135.490,14 eur s úrokom z omeškania vo výške 13,5 % z dlžnej sumy od 31.5.2024 do zaplatenia, paušálne náklady spojené s uplatnením pohľadávky vo výške 40,- eur a trovy konania. 2. Predmetná vec bola prípisom sp. zn. 23Cn/11/2024 zo dňa 26.7.2024 postúpená na Okresný súd Prešov z dôvodu kauzálnej príslušnosti. 3. Tunajšiemu súdu bola z úradnej činnosti známa skutočnosť, že uznesením Okresného súdu Prešov sp. zn. 5K/1/2024 zo dňa 15.7.2024, zverejneným v Obchodnom vestníku SR č. 139/2024 dňa 19.7.2024 bol vyhlásený malý konkurz na majetok spoločnosti MUDr. Zdenek Holešovský, s.r.o., IČO: 36 497 363. Do funkcie správcu bol ustanovený Konkurz & reštrukturalizácia, k. s., so sídlom Rázusova 125, 093 01 Vranov nad Topľou, IČO: 51 128 535. 4. Podľa § 161 ods. 1 zákona č. 160/2015 Z.z. Civilného sporového poriadku (ďalej len „CSP) ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť (ďalej len "procesné podmienky"). 5. V zmysle § 106h zákona č. 7/2005 Z.z. o konkurze a reštrukturalizácii a o zmene a doplnení niektorých zákonov (ďalej len „ZKR“), ktorý upravuje použitie ustanovení z oddlženia v malom konkurze, ustanovenia § 167b až 167g, § 167j až 167n, § 167p, § 167q, § 167s až 167v sa použijú primerane. 6. Žalobca na výzvu súdu požiadal, aby súd postupoval v súlade s ust. § 106h ZKR. 7. Podľa § 167e ods. 1 ZKR ak bol vyhlásený konkurz, súd bez zbytočného odkladu zastaví konanie, v ktorom sa uplatňuje pohľadávka, ktorá môže byť uspokojená iba v konkurze (§ 166a) alebo sa považuje za nevymáhateľnú (§ 166b).
8. Konkurz sa považuje za vyhlásený zverejnením rozhodnutia o vyhlásení konkurzu v Obchodnom vestníku. (§ 167a ods. 3 ZKR) 9. Podľa § 166a ods. 1, 2 ZKR ak tento zákon neustanovuje inak (§ 166b a 166c), len v konkurze alebo splátkovým kalendárom môžu byť uspokojené tieto pohľadávky: (a) pohľadávka, ktorá vznikla pred kalendárnym mesiacom, v ktorom bol vyhlásený konkurz alebo poskytnutá ochrana pred veriteľmi (ďalej len „rozhodujúci deň“), (b) budúca pohľadávka ručiteľa, spoludlžníka alebo inej osoby, ktorej vznikne pohľadávka voči dlžníkovi, ak bude za neho plniť záväzok, ktorý vznikol pred rozhodujúcim dňom, (c) pohľadávka, ktorá vznikne v súvislosti s vypovedaním zmluvy alebo odstúpením od zmluvy (§ 167d), ak ide o zmluvu uzatvorenú pred vyhlásením konkurzu. Pohľadávky podľa odseku 1 sa v konkurze uplatňujú prihláškou. 10. Podľa § 166b ods. 1, 2 ZKR za nevymáhateľné voči dlžníkovi v prípade oddlženia sa považuje (a) príslušenstvo pohľadávky, ktoré presahuje 5 % istiny pohľadávky za každý kalendárny rok existencie pohľadávky, na ktoré vznikol nárok pred rozhodujúcim dňom; za obdobie kratšie ako kalendárny rok zostáva vymáhateľná alikvotná časť príslušenstva, (b) príslušenstvo pohľadávky, na ktoré vznikol nárok v rozhodujúci deň a po rozhodujúcom dni; to neplatí pre pohľadávku z úveru na bývanie, ibaže bola prihlásená do konkurzu, (c) pohľadávka zo zmenky, ak bola podpísaná dlžníkom pred rozhodujúcim dňom, (d) zmluvné pokuty a iné súkromnoprávne alebo verejnoprávne peňažné sankcie, kde povinnosť, ktorá zakladá právo uplatniť alebo uložiť takúto pokutu alebo sankciu, bola porušená pred rozhodujúcim dňom, (e) peňažné pohľadávky, ktoré patria alebo patrili osobe spriaznenej s dlžníkom a vznikli pred rozhodujúcim dňom, (f) trovy účastníkov konania, ktoré im vznikli v súvislosti s účasťou v konkurznom konaní alebo v konaní o určení splátkového kalendára. Nevymáhateľnosť podľa odseku 1 sa nevzťahuje na oddlžením nedotknuté pohľadávky. 11. Podľa § 166c ods. 1 ZKR oddlžením sú nedotknuté tieto pohľadávky: (a) pohľadávka veriteľa – fyzickej osoby, ktorú nenadobudol postúpením, prevodom alebo prechodom s výnimkou dedenia, ak takáto pohľadávka nebola prihlásená v konkurze z dôvodu, že veriteľ nebol správcom písomne upovedomený, že bol vyhlásený konkurz; ustanovenie § 166b ods. 1 písm. a) a b) tým nie je dotknuté, (b) pohľadávka z právnej pomoci poskytnutej dlžníkovi Centrom právnej pomoci v súvislosti s konaním o oddlžení, (c) zabezpečená pohľadávka v rozsahu, v ktorom je krytá hodnotou predmetu zabezpečovacieho práva; ustanovenie § 166b ods. 1 písm. a) a b) tým nie je dotknuté, (d) pohľadávka zo zodpovednosti za škodu spôsobenú na zdraví alebo spôsobenú úmyselným konaním vrátane príslušenstva takejto pohľadávky, (e) pohľadávka dieťaťa na výživné vrátane príslušenstva takejto pohľadávky, (f) pracovnoprávne nároky zamestnancov dlžníka voči dlžníkovi, (g) peňažný trest podľa Trestného zákona, (h) nepeňažná pohľadávka. 12. Pri skúmaní procesných podmienok bolo súdom zistené, že na majetok žalovaného bol dňa 19.7.2024 vyhlásený malý konkurz, ktorého procesnoprávnym účinkom je zastavenie tých súdnych konaní, v ktorých sa uplatňujú pohľadávky uspokojované v tzv. oddlžovacom konkurze (§ 166a ZKR) a pohľadávky, ktoré sú nevymáhateľné (§ 166b ZKR). 13. V nadväznosti na vyššie uvedené sa súd zaoberal povahou pohľadávky uplatňovanej v prejednávanej veci, pričom zistil, že žalobca v postavení poisťovne uzavrel so žalovaným ako poskytovateľom dňa 21.12.2020 Zmluvu č. 47SKOM003221 o poskytovaní zdravotnej starostlivosti, ktorej súčasťou sú aj Všeobecné zmluvné podmienky. V zmysle § 9 a § 9a zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov poisťovňa vykonáva kontrolnú činnosť u poskytovateľov zdravotnej starostlivosti, ktorým uhrádza úhradu za poskytnutú zdravotnú starostlivosť. Podľa verejne dostupného znenia Všeobecných zmluvných podmienok tvoriacich súčasť Zmluvy č. 47SKOM003221, ak je vykonanou kontrolou zistená neoprávnene vykázaná zdravotná starostlivosť, ktorá bola poisťovňou uhradená, poskytovateľ je povinný vrátiť takto uhradené plnenie poisťovni, pričom v prípade, že poskytovateľ poisťovni v dohodnutej lehote nevráti neoprávnene prijaté plnenie, poisťovňa vykoná jednostranný zápočet svojej pohľadávky voči najbližšiemu splatnému vyúčtovaniu poskytovateľa. 14. Žalobca na základe kontroly ukončenej dňa 6.3.2024 neakceptoval úhradu zdravotníckych pomôcok na vlhké hojenie rán predpísaných poskytovateľom v kontrolovanom období (od 1.1.2022 do 31.10.2022), a finančne vyčíslil sumu 142.602,80 eur, ktorá mala byť po ukončení kontroly vymáhaná
od poskytovateľa k náhrade. Následne v zmysle Všeobecných zmluvných podmienok žalobca vykonal jednostranný zápočet svojej pohľadávky voči splatným pohľadávkam žalovaného (v rozsahu 7.112,66 eur). 15. Je zrejmé, že žalobca sa podanou žalobou domáha voči žalovanému zaplatenia zvyšnej časti svojej pohľadávky vo výške 135.490,14 eur s príslušenstvom na podklade kontroly v zmysle vzájomného zmluvného dojednania, pričom z obsahu spisu nevyplynulo, že by sa malo jednať o oddlžením nedotknutú pohľadávku. Žalovaná pohľadávka žalobcu, ktorá vznikla pred kalendárnym mesiacom, v ktorom bol vyhlásený konkurz, môže byť uspokojená iba v konkurze. 16. Vzhľadom na zistenie, že v konaní existuje negatívna procesná podmienka, pre ktorú nie je možné pokračovať, súd konanie na základe ust. § 167e ods. 1 ZKR zastavil. 17. Podľa čl. 4 ods. 1 Základných zásad CSP, ak sa právna vec nedá prejednať a rozhodnúť na základe výslovného ustanovenia tohto zákona, právna vec sa posúdi podľa ustanovenia tohto alebo iného zákona, ktoré upravuje právnu vec čo do obsahu a účelu najbližšiu posudzovanej právnej veci. 18. Podľa § 256 ods. 1 CPS, ak strana procesne zavinila zastavenie konania, súd prizná náhradu trov konania protistrane. 19. Podľa § 262 ods. 1 CSP, o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 20. Pri rozhodovaní o trovách konania súd zohľadnil skutočnosť, že konanie muselo byť zastavené v dôsledku vyhlásenia konkurzu na majetok úpadcu, a preto žiadnej zo strán sporu nemožno pričítať procesné zavinenie za zastavenie konania. Nakoľko neboli dané podmienky pre posudzovanie procesného zavinenia na zastavení konania, súd rozhodol tak, že žiadna zo strán nemá nárok na ich náhradu. Poučenie: Proti tomuto uzneseniu je možné podať odvolanie do 15 dní odo dňa jeho doručenia na Okresnom súde Prešov, písomne v troch vyhotoveniach. (§ 357 písm. a/, m/ a § 362 CSP) Odvolanie môže podať strana, v ktorej neprospech bolo rozhodnutie vydané. (§ 359 CSP) V odvolaní sa uvedie ktorému súdu je určené, kto ho robí, ktorej veci sa týka, čo sa ním sleduje, uvedie sa spisová značka konania, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).Odvolanie musí byť podpísané. (§ 127 a § 363 CSP) Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. (§ 365 ods. 1 CSP) Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu vyššie uvedenú, ak táto vada mala vplyv na rozhodnutie vo veci samej. (§ 365 ods. 2 CSP)
Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. (§ 365 ods. 3 CSP)

